Na osnovu člana 5. stav 1. i člana 11. stav 1. tačka 1. Zakona o privrednim komorama ("Službeni glasnik RS", broj 65/01 i 36/09), člana 3. stav 2. Pravilnika o određivanju dokaza na osnovu kojih se utvrđuje da je ponudu podneo domaći ponuđač i za određivanje dobara domaćeg porekla ("Službeni glasnik RS", broj 50/09), a u vezi sa članom 52. st.13. Zakona o javnim nabavkama ("Službeni glasnik RS", broj 116/08) i člana 45. stav 1. tačka 1. Statuta Privredne komore Srbije ("Službeni glasnik RS", broj 45/02, 107/03, 44/05 i 29/09)  

Upravni odbor Privredne komore Srbije, na sednici održanoj 27. jula 2009. godine, donosi 

U P U T S T V O

O USLOVIMA, NAČINU I POSTUPKU IZDAVANjA UVERENjA O DOMAĆEM POREKLU ROBE U POSTUPCIMA JAVNIH NABAVKI

1. OSNOVNE ODREDBE 
1.1 Ovim uputstvom uređuju se bliži uslovi, način i postupak izdavanja uverenja o domaćem poreklu robe koju je ponuđač dužan da dostavi uz ponudu i koju može da koristi  kako bi ostvario pravo shodno odredbi člana 52. Zakona o javnim nabavkama. 

1.2 Uverenje  iz tačke 1.1 izdaje se ponuđaču - privrednom društvu ili drugom pravnom licu koje obavlja registrovanu delatnost na teritoriji Republike Srbije za ponudu isporuke predmeta javne nabavke domaćeg porekla, pod kojim se podrazumeva prizvodnja dobara.

2. NAČIN IZDAVANjA UVERENjA
2.1 Uverenje o domaćem poreklu robe, Privredna komora Srbije (u daljem tekstu: Komora) izdaje na osnovu pisanog zahteva ponuđača, podnetog  na memorandumu, overenog pečatom i svojeručno potpisanog od strane odgovornog lica ponuđača. Podnosilac zahteva dužan je da u zahtevu navede sledeće podatke:

· naziv, sedište i matični broj ponuđača; 

· šifru delatnosti i poreski identifikacioni broj (PIB); 

· svrhu, odnosno izjavu da se uverenje traži radi ostvarivanja prava iz člana 52. Zakona o javnim nabavkama; 

· broj ili šifra, vrsta i opis predmeta javne nabavke; 

· naziv i sedište naručioca, 

· obrazloženje da je predmet javne nabavke domaćeg porekla po osnovu jednog ili više kriterijuma  iz člana 4. i 5. Pravilnika

2.2. Uz zahtev iz tačke 2.1 prilaže se:

· izjava podnosioca zahteva da je roba, koja je predmet javne nabavke, domaćeg porekla, data pod punom materijalnom i krivičnom odgovornošću na memorandumu, overenom i svojeručno potpisanom od strane odgovornog lica; 

· izvod iz registra nadležnog organa da je podnosilac zahteva registrovan za obavljanje odgovarajuće delatnosti ili fotokopija rešenja o registraciji u Agenciji za privredne registre; 

· po potrebi i dopunske isprave na osnovu kojih se može proveriti tačnost datih podataka; 

· odgovarajući prospektni materijal,   

· dokaz o uplati utvrđene naknade Komori za izdavanje uverenja.

2.3 Komora može da zahteva od podnosioca zahteva i dopunske isprave i iskaze.

      Komora može da proverava tačnost podataka u tim ispravama.

      Ukoliko Komora utvrdi da određeni podaci u priloženim dokumentima nisu u skladu sa članom 4. i 5. Pravilnika, traženo uverenje neće biti izdato o čemu će podnosilac zahteva biti pismeno obavešten uz navođenje razloga zbog kojih uverenje nije izdato.     

2.4 Zahtev se podnosi Privrednoj komori Srbije - Birou za bonitet, registar, izdavanje i overu dokumenata, Beograd, Resavska 13-15, preporučenom poštom ili direktno i unosi se u posebnu evidenciju. 

Ukoliko zahtev nije kompletan, podnosilac zahteva se poziva da zahtev dopuni u primerenom roku, koji ne može biti duži od 7 radnih dana. Kao datum prijema smatraće se dan kada je zahtev kompletiran.

Ako se ni za 7 radnih dana ne dopuni zahtev, smatraće se nevažećim. 

2.5 Zahtev se podnosi i elektronskim putem tako što podnosilac unosi podatke u propisani obrazac na internet strani PKS, a dokumentaciju koja se prilaže uz zahtev dostavlja u elektronskoj formi na elektronsku adresu PKS u skladu sa Zakonom o elektronskom dokumentu( "Službeni  glasnik RS", br. 51/09).

Kao datum podnošenja zahteva elektronskim putem uzima se datum prijema dokumentacije iz stava 1. ove tačke.

Ako dokumentacija nije dostavljena na način iz stava 1. ove tačke, zahtev će se smatrati nevažećim. 

2.6 Lice koje obrađuje zahtev izvršiće, radi donošenja stručnog mišljenja u vezi sa zahtevom, uvid u:

· Pravilnik o određivanju dokaza na osnovu kojih se utvrđuje da je ponudu podneo domaći ponuđač i za određivanje dobara domaćeg porekla 

· bazu podataka sa kojima raspolaže Komora (registar privrednih društava; godišnji finansijski izveštaji privrednih društava i dr.) i drugih podataka i informacija o proizvodnji, realizaciji, zalihama; 

· bazu podataka privrednih komora u Republici Srbiji i dr.

2.7 Na osnovu stručnog mišljenja, zasnovanog na utvrđenom činjeničnom stanju, izdaje se uverenje  da je privredno društvo ili drugo pravno lice koje obavlja registrovanu delatnost proizvođač dobara  domaćeg porekla, sa podacima o njihovom nazivu  i sedištu. 

3. SADRŽINA UVERENjA, ODNOSNO OBAVEŠTENjA
3.1. Uverenje  iz tačke 2.1  izdaje se na memorandumu Komore i sadrži:

· osnov za izdavanje, naziv, sedište i matični broj ponuđača, 

· šifru delatnosti i poreski identifikacioni broj (PIB); 

· broj ili šifra, vrsta i opis javne nabavke; 

· iskaz o nalazu da je podnosilac zahteva proizvođač proizvoda domaćeg porekla sa podacima o njihovom nazivu  i sedištu. 

· naziv i sedište naručioca; 

· rok važenja potvrde, broj i datum izdavanja, 

· potpis ovlašćenog lica i pečat.

3.2 Uverenje, odnosno obaveštenje izdaje se u roku do 15 radnih dana od dana prijema zahteva, u dva primerka overena pečatom i svojeručnim potpisom ovlašćenog lica u Komori, jedan za podnosioca zahteva, a drugi za pisarnicu Komore.

3.3. Uverenje, odnosno obaveštenje se izdaje na osnovu podataka i obrazloženja koje je  podneo podnosilac zahteva.

4. ROK  VAŽENjA  UVERENjA  I PODNOŠENjE PRIGOVORA
4.1 Rok važenja uverenja je tri meseca od dana izdavanja.

4.2 Na obaveštenje u vezi sa zahtevom iz stava 2. tačke 2.3 ovog uputstva, može da se podnese prigovor Komisiji za rešavanje prigovora na izdavanje zvaničnih dokumenata u roku od 15 radnih dana. Komisiju obrazuje predsednik Komore ili lice koje on ovlasti, sa mandatom od 2 godine. Odluka Komisije je konačna.

5. ZAVRŠNE ODREDBE
5.1 Naknada za izdavanje uverenja , odnosno obaveštenja naplaćuje se prema cenovniku koji utvrđuje nadležni organ Komore. 

5.2.Komora je dužna da podnete zahteve sa dokumentacijom, izdato uverenje, odnosno   obaveštenja evidentira i čuva  godinu dana od dana izdavanja. 

5.3 Uputstvo stupa na snagu narednog dana od dana objavljivanja u “Službenom glasniku RS“, a tačka 2.5. primenjivaće se po donošenju podzakonskih akta iz  Zakona o elektronskom dokumentu. 

5.4 Ovo uputstvo  objaviće se  u “Službenom glasniku Republike Srbije” i na internet sajtu Komore.

 

PRIVREDNA KOMORA SRBIJE                                                              PREDSEDNIK

